[pic] | AZ EURÓPAI KÖZÖSSÉGEK BIZOTTSÁGA |

Brüsszel, 4.9.2006

SEC(2006) 1084 végleges

Tervezet:

AZ EGT-VEGYESBIZOTTSÁG HATÁROZATA

az Európai Gazdasági Térségről szóló megállapodás a négy alapszabadságon kívül eső egyes területeken folytatott együttműködésről szóló 31. jegyzőkönyve módosításáról (Eures)

- Tervezet: a Bizottság közös álláspontja - (előterjesztő: a Bizottság)

INDOKOLÁS

1. Az Európai Gazdasági Térségről szóló megállapodás 31. jegyzőkönyve külön rendelkezéseket tartalmaz a Közösség és az EGT-hez tartozó EFTA-államok között a négy alapszabadságon kívül eső területeken folytatott együttműködésről.

2. Az EGT-Vegyesbizottság mellékelt határozattervezetének célja, hogy a 31. számú jegyzőkönyvet úgy módosítsa, hogy Liechtensteinnek az Európai Foglalkoztatási Szolgálat (Eures) hálózatába történő bevonásával kiterjessze a foglalkoztatás területén folytatott együttműködést. Meghatározza az együttműködés keretét és azt, hogy Liechtenstein az 1996. október 28-i 56/96 EGT-vegyesbizottsági határozat alapján 2007. január 1-jétől milyen feltételekkel vehet részt az Eures-hálózatban.

3. Az Európai Gazdasági Térségről szóló megállapodás végrehajtására vonatkozó rendelkezésekről szóló 2894/94/EK tanácsi rendelet 1. cikke (3) bekezdésének b) pontja előirányozza, hogy a Közösség ilyen határozatokkal kapcsolatos álláspontját a Tanács alakítsa ki a Bizottság javaslata alapján.

4. Az EGT-Vegyesbizottság határozattervezetét jóváhagyás céljából benyújtják a Tanácshoz, majd a Bizottság a lehető leghamarabb előterjeszti a Közösség álláspontját az EGT-Vegyesbizottságban.

Tervezet:

AZ EGT-VEGYESBIZOTTSÁG HATÁROZATA

az Európai Gazdasági Térségről szóló megállapodás a négy alapszabadságon kívül eső egyes területeken folytatott együttműködésről szóló 31. jegyzőkönyve módosításáról (Eures)

AZ EGT-VEGYESBIZOTTSÁG,

tekintettel az Európai Gazdasági Térségről szóló megállapodás kiigazításáról szóló jegyzőkönyvvel módosított, az Európai Gazdasági Térségről szóló megállapodásra (a továbbiakban: megállapodás) és különösen annak 86. és 98. cikkére,

mivel:

(1) A megállapodás 31. jegyzőkönyvét a […]-i […/...] EGT-vegyesbizottsági határozat[1] módosította.

(2) Az 1996. október 28-i 56/96 EGT-vegyesbizottsági határozat[2] kiterjesztette a megállapodás szerződő felei közötti együttműködést azáltal, hogy az Európai Foglalkoztatási Szolgálat (Eures) hálózatát belefoglalta a megállapodás 31. jegyzőkönyvébe.

(3) Liechtenstein eredetileg fenntartotta azt a jogát, hogy az Euresben való részvételét a megállapodás 15. jegyzőkönyvének megfelelően a személyek szabad mozgása területén hozott átmeneti intézkedések közös felülvizsgálatának eredményétől teszi függővé.

(4) E közös felülvizsgálat alapján a 191/1999 EGT-vegyesbizottsági határozat[3] Liechtenstein vonatkozásában új szektorális kiigazításokat[4] vezetett be a megállapodás V. és VIII. mellékletében, amelyek a liechtensteini lakóhelyszerzésre korlátozódnak.

(5) A Liechtenstein Euresben való részvételére vonatkozó fenntartást a továbbiakban nem kell alkalmazni.

(6) Ennek következtében a megállapodás 31. jegyzőkönyvét módosítani kell annak érdekében, hogy Liechtenstein Euresben való részvétele 2007. január 1-jei kezdettel lehetővé váljon,

A KÖVETKEZŐKÉPPEN HATÁROZOTT:

1. cikk

A megállapodás 31. jegyzőkönyve 15. cikke (4) bekezdésének helyébe a következő szöveg lép:

„Az (1)-(3) bekezdés Liechtensteinre 2007. január 1-jétől alkalmazandó.”

2. cikk

Ez a határozat a megállapodás 103. cikkének (1) bekezdése értelmében az EGT-Vegyesbizottsághoz eljuttatott utolsó értesítést követő napon lép hatályba*.

Ezt a rendeletet 2007. január 1-étől kell alkalmazni.

3. cikk

Ezt a határozatot az Európai Unió Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, […]-án/-én.

az EGT-Vegyesbizottság részéről

az elnök

az EGT-Vegyesbizottság titkárai

[1] HL L …

[2] HL L 58., 1997.2.27., 50. o.

[3] HL L 74., 2001.3.15., 29. o.

[4] A Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Gazdasági Térségben való részvételéről szóló megállapodás (HL L 130., 2004.4.29., 11.o.) módosította.

* [Alkotmányos követelmények jelezve.] [Alkotmányos követelmények nincsenek jelezve.]